google/wiki40b huggingface dataset:
Gladiator (film)

Handling

Filmen handler om Maximus, som er general i den romerske hær under Marcus Aurelius. Marcus Aurelius er gammel og beslutter å overlate tronen til Maximus fremfor til sin sønn Commodus. Marcus forteller sin sønn dette ansikt til ansikt. Commodus blir forferdet og dreper ham i raseri. Han erklærer seg deretter som ny keiser og får Maximus arrestert når han nekter sverge troskap til ham. Maximus klarer imidlertid å unnslippe og setter av gårde til gårdsbruket der hans kone og barn bor. Men før han rekker dit har keiser Commodus drept dem alle. Han klarer såvidt å begrave sine kjære før han kollapser av sårene han ble påført under fangenskap. Han blir deretter funnet av noen slaveeiere og blir solgt som slave. De oppdager hans store fysiske kapasitet og omsider ender han opp som gladiator. Han nyter stor suksess og etterhvert får han komme til Colosseum i Rom for å kjempe foran keiser Commodus. Planen er å ta hevn på keiseren.

Økonomi og popularitet

Gladiator regnes for å være blant de mest suksessfulle historiske dramafilmer som er lagd. Den innbrakte $457 millioner på verdensbasis, hvorav 188 millioner i USA. Den ble den nest mest innbringende filmen på verdensbasis i 2000 (etter Mission: Impossible II) og den fjerde mest innbringende i USA. 
Produksjonskostnadene var på ca $103 millioner.

Anmelderne

Den fikk gode kritikker, noe som gjenspeiles i at den har fått 76 % på Rotten Tomatoes. Den amerikanske filmkritikeren Roger Ebert gav den to av fire stjerner, mens Leonard Maltin gav den tre av fire. 
Aftenposten og Dagsavisen gav den terningkast fem, Dagbladet tre, VG to og CINERAMA seks.

Priser

Den vant fem Oscar-statuetter. Disse ble vunnet i klassen for beste film, beste mannlige hovedrolle, beste kostyme, beste lyd og beste visuelle effekter. Den vant også fire BAFTA-priser (blant annet for beste film) og to Golden Globes (blant annet for beste film).
Det amerikanske filminstituttet har i tillegg kåret Crowes rollefigur til filmhistoriens 50. beste helteskikkelse.

Annet

Oliver Reed døde av hjertestans under filminnspillingen. Siden Ridley Scott var en god venn av Reed, valgte han å bruke en del penger på å animere ansiktet til Oliver Reed på en annen manns kropp.
Gladiator var en av de første i en liten bølge av historiske filmer fra oldtid og middelalder som kom rundt tusenårsskiftet. Like etter kom Troja, Alexander og Kingdom of Heaven.
I 2018 ble det kjent at Scott planlegger en oppfølger. I denne skal handlingen spinne rundt karakteren «Lucius». Han er sønnen til Lucilla og nevøen til keiser Commodus. I den første filmen ble unge Lucius reddet fra Commodus jerngrep ved at helten Maximus drepte Commodus i en gladiatorkamp, og selv dødde av skadene fra kampen.
Nuzonia

Utseende

Middelsstore, bredt ovale, blanke, gulaktige (preparerte eksemplarer) akjoldbille, midtpartiet gjerne noe mørkere, kan svarte tegninger. Antennene er trådformede og middels lange. Kroppen er egentlig ganske normalt proporsjonert, med pronotum og dekkvingene er noe utvidet mot sidene slik at de helt dekker oversiden, både hodet og beina er skjult under dette skjoldet. Med utvidelsen blir kroppsformen bredt oval. Pronotum er rundet, dekkvingenes "skuldre" litt spisst framskytende. Oversiden er fint og ganske jevnt punktert.

Levevis

Både larvene og de voksne (imago) billene lever av å spise blad på næringsplanten. De voksne (imago) sitter tett inntil planten og det store flate halsskjoldet og dekkvingene gjør at billen kan være svært vanskelig å oppdage, og det er vanskelig for rovdyr å nå den sårbare undersiden. Larvene gjemmer seg gjerne under et tak av gammel avføring og planterester som er festet til den fremoverbøyde bakkroppsspissen. Denne slekten finnes i tørre, ørkenaktige områder.

Utbredelse

Slekten er utbredt i Mellom- og Sør-Amerika.
Ørn Klingenberg

Utdannelse og virke

Klingenberg tok artium i 1922 og studerte i 1923–27 ved arkitektavdelingen ved NTH. Han dro på studiereiser til bl.a. Tyskland, England, Frankrike, Spania, Nederland og Danmark.
Han arbeidet kort som assistent for Oscar Hoff i Oslo og var i 1928–37 ansatt hos Kristofer Lange. I 1931 vant han en konkurranse om ominnredning og utsmykking av Bergen domkirke, men pengemangel hindret gjennomføring av prosjektet. Han tegnet Tønsberg krematorium (1937) sammen med Lange.
Fra 1937 hadde Klingenberg egen arkitektpraksis i kompaniskap med broren Trygve under firmanavnet Klingenberg & Klingenberg.
Firmaets arbeider følger utviklingen av funksjonalismen over noen tiår, med et enkelt uttrykk rensket for overdådige ornamenter. Kanskje med unntak av Golia Velhus bryter de ikke like markant med tidligere stilarter som enkelte funkisarkitekter. De fremviser en viss variasjon i form, dimensjoner og materialvalg. Brødrene ble premiert i ulike konkurranser for sine prosjekter.
Halysidota tessellaris

Utseende

…
Enkelte arter bjørnespinnere i delgruppen Arctiinae kan kanskje forveksles med andre sommerfugler, kanskje særlig andre arter i gruppen Noctuoidea.  Men de kan skilles fra disse ved de to duftkjertlene hunnene har like ved eggleggingsåpningen, helt bakerst på bakkroppen. Samt at mange av artene har en bakkropp i rødt eller orange med mørke flekker.  Mens høreorgan (Tympanalorgan) på siden av brystet (metathorax) er felles for gruppen Noctuoidea.

Levevis

…
Halysidota tessellaris  tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadium, en hvileperiode, der bjørnespinnerens indre og ytre organer endres. I hvilestadiet ligger puppen i en kokong larven har spunnet. Kokongen er ofte delvis gjennomskinnelig spunnet og består også ofte av noe av larvens hårbekledning.

Utbredelse

Halysidota tessellaris finnes ikke i Norden eller Europa, men i det nordlige Amerika (USA).
Huitfeldt

Huitfeldt er opprinnelig en gammel dansk adelsslekt. Slekten innvandret til Norge ca.1581 med Anders Huitfeldt (o.1555-1620), da han i 1582 giftet seg med Margrete Pedersdatter (Litle), datter av befalingsmann på Akershus Peder Hanssen (Litle) og Ingeborg Nilsdatter (Gyldenløve). Anders Huitfeldt ble da eier av setegården Tronstad i Hurum, som i 220 år var i slektens eie. 
Ved Hurum kirke ligger fremdeles det Huitfeldtske gravkapell, oppført av amtmann Tønne Huitfeldt tidlig i 1660-årene og fornyet i 1750. Kapellet har en av landets største og rikeste samling av gamle kister, og det er fortsatt slektens gravsted.
I Danmark går slektens sikre stamrekke i mannslinjen tilbake til Henrik Nielssen i Vedtofte på Fyn som er nevnt i 1429.

Navn og våpenskjold

Noen i middelalderen med navnet Hogenskild antas å være av samme slekt som Huitfeldt. Av disse er blant andre kjent ridderen Claus Hogenskild (nevnt 1386) og riksråden hr. Peder Hogenskild (o. 1400-1478), samt Magnus Hogenskild som rundt 1440 ble inngiftet i Finneslekten på Voss.
Slekten tok i 1526 navnet Huitfeldt i henhold til kong Frederik Is pålegg til den danske adel om å ta faste slektsnavn. Navnet Huitfeldt er dannet ut fra våpenskjoldet; et hvitt felt (dvs. sølv skjold) med en rød skråbjelke. Hjelmen har fem vekselvis røde og hvite faner. Skjoldet har påvirket Hurums kommunevåpen, fra 1979, som har på sølv bunn to blå skråbjelker dannet ved bølgesnitt.

Gods og gårder

Slekten har eid en rekke gods og gårder i Norge, bl.a. Tronstad i Hurum, Skjelbred i Eiker, Tomb i Råde, Elingård i Fredrikstad, Kjølberg Herregård i Fredrikstad, Sanne i Sarpsborg og Hafslund hovedgård i Sarpsborg.
Kurasini

Kurasini er et administrativt område i Temeke i Dar-es-Salaam-regionen i Tanzania. Etter folketellingen i 2002 hadde området 34 501 innbyggere.
Til Kurasini oljeterminal kommer all råolje til Zambia hvor den blir sendt gjennom rørledningen Tazama til oljeraffineriet i Ndola nord i Zambia. Dette raffineriet forsyner også Rwanda og Burundi med olje og bensin.
John Heartfield

Biografi

Heartfield ble født i Schmargendorf i bydelen Charlottenburg-Wilmersdorf i Berlin. Faren, Franz Herzfeld, var en sosialistisk forfatter og moren var tekstilarbeider. De var begge politiske aktivister og ble forfulgt på grunn av deres politiske tilhørighet.
I 1908 begynte Heartfield å studere grafisk design og plakatkunst ved Königliche Akademie der Bildenden Künste (i dag Akademie der Bildenden Künste München). I 1917 grunnla han forlaget Malik verlag sammen med broren Wieland Herzfeld og George Grosz.

Navnebytte

Etter å ha hørt slagordet «Gott strafe England» («måtte Gud straffe England») bli ropt på gatene i Berlin, skiftet han navn fra Helmut Herzfeld til det anglifiserte John Heartfield i 1917. Samme år ble han medlem av dadaistbevegelsen i Berlin.

Politisk engasjement og eksil

I 1918 ble Heartfield medlem av Kommunistische Partei Deutschlands (Tysklands kommunistiske parti).
I 1920 begynte Heartfield og Grosz å eksperimentere med å klistre ulike bilder sammen, en teknikk som i dag er kjent som fotomontasje. Han designet blant annet bokomslag for Upton Sinclair og Bertolt Brecht. Senere brukte han montasjeteknikken til å harselere med nazisten. Heartfield brukte nazistenes egne symboler og ikoner til å framstille dem i et ufordelaktig lys. Hans arbeider var ofte preget av satire og svart humor. 
I årene 1927–33 arbeidet Heartfield i det venstreradikale tidsskriftet Arbeiter Illustrierte Zeitung. Mange av hans mest kjente verker stammer fra denne perioden. Hans antifascistiske ståsted tvang ham i eksil og fra 1933–38 bodde han i Praha. Senere flyttet han til England.
Han kom tilbake til Tyskland i 1950, og ble professor ved kunstakademiet i Øst-Berlin 1960.
Chalypyge

Utseende

Nokså store (vingespenn ca. 50 millimeter) og kraftige smygere. Kroppen og vingene er svarte med en litt matt, blå- eller grønnaktig metallglans, vingenes ytterkant er oransje, i alle fall på bakvingen.

Utbredelse

Artene er utbredt i Mellom-Amerika og langs Andesfjellene i Sør-Amerika.
Fylkesvei 6702

Fylkesvei 6702 (Fv6702) i Trøndelag går mellom Tulluan og Vassfjellet Skisenter i Klæbu kommune. Veien er 3,0 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 925 (Sør-Trøndelag).
Gennadij Titov

Bakgrunn

Gennadij Titov ble født i sovjetisk Karelia. Etter at han i 1952 ble uteksaminert fra Leningrads ingeniørhøyskole ble han ansatt til tjeneste i KGB (Комитет государственной безопасности, Komitet Gosudarstvennoj Bezopasnosti, «Komiteen for statlig sikkerhet»). Han fikk da videre utdannelse ved KGBs institutt for fremmedspråk i Leningrad.

KGB-karriere

Han ble engasjert i utenlandsetterretninngen i KGB og fikk sin første utenlandspostering i Øst-Tyskland. Deretter fikk han ytterligere mer spesialisert utdannelse ved Akademiet for utenriksetterretning, og ble i 1961 sendt som KGB-mann til den sovjetiske ambassade i London, under diplomatiosk dekke som rådgiver. Fra 1969 til 1971 var han først assistent, og så seniorassistent til lederen av 3. departement av KGB. 
Fra 1971 var han postert i Oslo, som KNZs vise-rezident (Резидент), det vil si nestsjef for KGB ved ambassaden. Hans diplomatiske dekke var som førstesekretær. Gennadij Titov ble kjent i norsk presse etter at han ble identifisert som føringsoffiser for Gunvor Galtung Haavik, som i en årrekke spionerte til fordel for Sovjetunionen. Han var også en av spiondømte Arne Treholts sentrale kontakter.
Gennadij Titov ble erklært persona non grata i Norge på livstid. Han ble utvist fra Norge etter Haavik-saken. 
I Treholt-saken var Arne Treholts møter med Titov, etter at Titov var utvist fra Norge, et sentralt bevis. Titov har ved flere anledninger hevdet at Treholt ble vurdert, men aldri rekruttert av KGB, da stillingen hans skal ha gjort ham for utsatt til å kunne benyttes som spion.
I 1977 ble han assistent til leder for KGB i Sovjetunionen. I 1980 ble han leder for KGBs tredje departement. I 1983 ble han forfremmet til graden generalmajor. Fra 1984 var han første nestleder, og fra 1987 leder for KGBs representasjonsavdeling overfor det østtyske Ministerium für Staatssicherheit (Stasi). Fra 1989, første nestleder for Første hoveddirektorat i KGB for Europa. I 1990 ble han forfremmet til generalløytnant. Fra 29. januar til 11. september 1991 ledet han Annet hoveddirektorat - viseformann i KGB.
Agy

Befolkningsutvikling

Antall innbyggere i kommunen Agy
Referanse: INSEE
Bodø Hardcore Festival

Historie

Bodø Hardcore Festival ble arrangert for første gang i et øvingslokale på Langstranda rett ved Bodø lufthavn i 1999. Ifølge initiativtakerne til festivalen var ideen «å arrangere en musikkfestival fundert på idealisme og autonomi, solid plassert på grasrota». Festivalen er gratis, har fri alder og har flat struktur.
På slutten av 70-tallet kom punken til Norge, og Bodø var da kjent for å ha ett av de mest aktive miljøene. Nevnes bør Hjertesvikt A/S, Mitti skritti, Rognan handballag, fanzinen Gakk og samlekassetten Null Problem. Det er naturlig å se framveksten av en ny epoke i (hardcore) punken i Bodø på 90-tallet i lys av det fundamentet som ble lagt på 1970 og -80-tallet.
På 90-tallet sto band som Extrem Exem, Stopp Alt, AD-14 og Nagasaki sentralt. Musikken utviklet seg gradvis fra prototypisk hardcore pønk til å inkludere innslag av andre musikkstiler, på samme tid som «gjør-det-selv»-idealene og idealismen ble enda tydeligere. Bandene viste en form for kompromissløshet som musikkmiljøet i Bodø aldri hadde vært vitne til før; blant annet takket bandet The Spectacle nei til å være med på NRK sin storsatsing Lydverket og flere andre tilbud om intervju fra massemedia. Plutselig ble Bodø Hardcore, med en flora av ulike band, et miljø som ble kjent for hele undergrunns-Norge.
Bodø Hardcore Festival nummer to ble arrangert på «Hovedscenen Sinus», hvor den har holdt hus siden. Festivalen ble utvidet til to dager, og var økonomisk støttet av Bodø kommune. Etter hvert ble også Kulturhuset Gimle innlemmet i festivalen. Diverse andre lokaler rundt i Bodø by har også blitt brukt. Festivalen har vokst i både tid og rom år etter år, og de siste årene virker det som at disse rammene har begynt å stabilisere seg. 
I 2007 gav Pure Filth og Smart Patrol Records ut en DVD-film som dokumenterer festivalen sin historie.
I 2009 slapp artisten Joddski singelen «Laisa det opp». På singelen bidrar også Bodøartistene Magnus Eliassen og Torsha. Teksten til låten beskriver et nachspiel som fant sted under Bodø Hardcore Festival natt til 25. november 2007. Nachspielet ble også omtalt av Avisa Nordland og NRK Nordland.
Den 19. november 2009 ble Bodø Hardcore Festival tildelt «Venneprisen 2009» av Kulturhusets venner.
Zsa Zsa Gábor

Bakgrunn

Zsa Zsa Gabor var annen datter av den ungarske gardeoffisier Vilmos Gábor (1884–1962) og hans hustru skuespillerinnen Janci «Jolie» Tilleman Gábor (også kjent som Jólie Sári, 1896–1997). Begge foreldre var jødiske. Hun hadde to søstre som begge ble skuespillerinner, Magda Gabor (1914–1997) og Eva Gabor (1919–1995).

Karriere

I 1936 vant den da 19-årige en skjønnhetskonkurranse, som Miss Ungarn. Etter utdannelse ved Wiener Musikakademie gav Richard Tauber henne en rolle i operetten Der Singende Traum.
Etter hennes første ekteskap, med en tyrkisk diplomat, fulgte hun i 1941 med sin søster Eva til Hollywood, for som henne å arbeide der som skuespillerinne. Zsa Zsa Gabor medvirket fra 1952 i rundt femti for det meste mindre filmer og i mange fjernsynsproduksjoner, noe som i 2004 gav henne medlemskap i B-Movie Hall Of Fame. I filmen Moulin Rouge, som handlet om maleren Henri de Toulouse-Lautrec, spilte hun sangerinnen Jane Avril.
Hun ble imidlertid mest kjent for tallrike affærer, skandaler, skilsmisser og rettssaker for æreskrenkelser. De sistnevnte gav henne ved en anledning et tre dager langt fengselsopphold. Zsa Zsa Gabor ervervet i ofte kortvarige ekteskap med millionærer en formue som bestod ikke minst av eiendommer og smykker. Hennes selvinscenering førte til at hun i Ephraim Katz' The Film Encyclopedia ble omtalt som den dyreste kurtisane siden Madame de Pompadour.
Den 27. november 2002 var Gabor involvert i en trafikkulykke på Sunset Boulevard i Los Angeles. Hun fikk for dette tilerkjent en skadeserstatning på to millioner US-Dollar. Deretter satt hun i rullestol, og var i mediene i forbindelse med forskjellige sykehusopphold.
Den 18. desember 2016 døde Zsa Zsa Gabor i sin villa i Los Angeles etter lengre tids sykdom.
Det hvite hus' pressesekretær

Det hvite hus' pressesekretær er en offisiell representant for Det hvite hus som har som hovedoppgave å være talsmann for regjeringen.
Baotou-2 kullkraftverk

Baotou kullkraftverk nr 2 er et kullkraftverk i Baotou i regionen Indre Mongolia i det nordlige Kina. Det har en installert produksjonskapasitet på 700 MW fordelt på 7 turbiner .
Columbia (bil)

Elektriske biler

Columbia Brougham, markedsført i 1904 var utstyrt med en tonneau. Den hadde plass til 4 passasjerer og ble solgt for 3 500 dollar. To elektriske motorer var plassert bak på bilen. En lignende «Columbia'coupé», Columbia Hansom cabs, eller Hansoms ble også produsert til samme pris. De kunne oppnå 21 Km/t. En Columbia Victoria Phaeton" som var priset til 3 000 dollar, var basert på samme design.
Columbia Surreyog Columbia Victoria ble de mer tradisjonelle hesteløse vogner. Begge brukte den samme motoren som større biler, to elektriske motorer, men kostet mye mindre, henholdsvis 1 500 og 1 600 dollar.
I den nedre enden av prisområdet var Columbia Runabout, priset til bare 750 dollar, men den hadde bare en enkelt elektrisk motor med Exide batteri og Concord fjærer.
Columbias basis runabout var typisk for tiden, den liknet en hesteløs vogn, og ble styrt via en hendel. Den kostet 850 dollar, 200 dollar mer enn den moderne Oldsmobile Curved Dash. Den veide 540 Kg hdde et enkelt halvrundt sete. Bilen hadde en akselavstand på 1 600 mm og hadde 760  mm hjul med eiker. Drivverket hadde klare røtter i Pope's sykkel-virksomhet. Bakhjulene ble drevet med en kjede, som var det eneste som produserte støy. Mellom motoren og kjeden var det en girkasse med tre gir forover og revers. Den hadde Exide Batterie med tyve celler. Passasjerene satt over begge aksler for å balansere vekten og den hadde bremser på begge bakhjulene. Bilen hadde en bjelle som ringte før den stoppet. Topphastighet var om lag 24 Km/t
Foruten runabout, produserte Columbia ca 20 andre modeller, inkludert drosjer, politibiler og busser Kjøretøyene var mest populære i byer, der det var relativt flate veier og den elektriske motorens mer sin stille gange var overlegen over bensinmotoren. Den ble brukt i urbane områder med strømforsyning til å lade batteriene. Den kunne kjøre 64 Km på en lading. Likevel, i 1903, kjørte en Columbia fra Boston til New York på 23 timer. I tråd med sin urbane legning hadde Columbia showroom over gaten fra Metropolitan Opera House i New York.

Bensindrevne modeller

Columbia Touring Car var en helt annen bil. En touring modell, en tonneau med plass til 6 passasjerer, lignet touring-modeller som ble bygget av mange andre selskaper på den tiden. Priset mellom 4 500 og 5 000 dollar. Den hadde en vertikalt montert rekkefirer, som var plassert i fronten av bilen som ytet 24 H/k og hadde en 4-trinns (Tre forover og revers) toveis overføring. Bilen veide 1 400 Kg.
En Knight i sideventilert drevet modell ble lagt til mellom 1912 og 1913.
Pachyta quadrimaculata

Utseende

En ganske stor (11-22 mm) og bred trebukk. Den brede kroppsformen og dekkvingenes karakteristiske farger gjør det lett å kjenne arten. Antennene er mørke og nesten så lange som kroppen. Hodet er ganske langstrakt, lengre enn bredt, med utstående, rundede fasettøyne. Pronotum er svart, omtrent så langt som bredt, i midten med en kraftig, butt pigg på hver side. Dekkvingene er brungule med fire store, svarte flekker (to på hver vinge), det fremste flekkeparet er ovale, det bakre gjerne omtrent rombeformede. Beina er lange og svarte.

Levevis

Biologien til arten er ikke godt kjent, men ligner trolig slektningen Pachyta lamed.
Arten finnes i eldre barskog, oftest i tilknytning til gran. Til tross for at den er vidt utbredt synes den aldri være tallrik. Larvene utvikler seg i nylig døde røtter av gran og furu. Larveutviklingen tar tre år. De voksne billene kan man finne, gjerne på blomster, i juni-juli.

Utbredelse

Arten er utbredt i  Palearktis, i Europa går den sør til Alpene, mot øst like til Stillehavet. I Norden er den utbredt i det sørlige Finland inkludert Åland. Det finnes noen gamle funn fra Sverige og Danmark, men det er uklart om dette dreier seg om at det har vært bestander der, eller om det er importerte eller feil-etiketterte individer.
Årets Fjellgeit

Årets Fjellgeit er en pris som gis ut hvert år til en person som ved personlig engasjement gjennom mange år har satt fokus på de positive sidene ved å ferdes i fjell og natur. 
Prisen blir delt ut under Norsk Fjellfestival, av festivalsjefen, i samarbeid med Den Norske Turistforening (DNT).
Frederick av Storbritannia

Liv

Prins Frederick blei født den 13. mai 1750, i Leicester House i Westminster i London. Hans far var Fredrik Vilhelm, fyrsten av Wales, eldste sønn av Georg II og Caroline av Ansbach. Hans mor var fyrstinnen av Wales (født Augusta av Sachsen-Gotha).
Prins Frederick blei døpt fire dager etter sin fødsel på samme eiendom, av biskopen av Oxford, Thomas Secker. Hans faddere var broren, prins Georg, hans onkel på morssida, prins Wilhelm av Sachsen-Gotha-Altenburg og hans søster prinsesse Augusta.
Den unge prinsen døde 29. desember 1765 i Leicester House.
Heinz Fischer

Bakgrunn

Fischer avla sin Matura (examen artium) i 1956. Han studerte deretter jus ved Universitetet i Wien, hvor han i 1961 ble dr.jur. Han habiliterte seg i 1978, og ble i 1993 professor i statsvitenskap.

Politiker

Fischer var medlem av Nasjonalrådet (underhuset i Østerrikes parlament) fra 1971 til 2004, med unntak av fire år som regjeringsmedlem. Mellom 1983 og 1987 var han forskningsminister i en koalisjon under kansler Fred Sinowatz, og 1990–2002 var han president i Nasjonalrådet.
Hans kandidatur til å etterfølge Thomas Klestil som president ble bekjentgjort i januar 2004. Fischer la da ned sine partifunksjoner som medlem av sentralstyret og viseformann.
Fischer ble valgt til Østerrikes president den 25. april 2004 med 52,4% av stemmene. Motkandidat var den konservative Benita Ferrero-Waldner, daværende utenriksminister. Den 8. juli samme år ble han innsatt som president, to dager etter at forgjengeren Thomas Klestil døde. Fischer var den første sosialdemokratiske president i Østerrike på 18 år. Han ble 25. april 2010 gjenvalgt for en ny periode, med et flertall på 79,33 % av stemmene. Motkandidater var Barbara Rosenkranz (Freiheitliche Partei Österreichs) og Rudolf Gehring (Christliche Partei Österreichs).

Privat

Heinz Fischer har siden 1968 vært gift med Margit Fischer og har to voksne barn.

Ordener og utmerkelser

Fischer er innehaver av storkors av St. Olavs Orden. I 1996 ble han hedret med storkors av Den Kongelige Norske Fortjenstorden.
Abu Dhabi

Økonomi og transport

Abu Dhabi står for om lag 60% av føderasjonens bruttonasjonalprodukt, med  en verdiskaping på om lag US$ 100 millioner per år (2006). Den viktigste inntektskilden er produksjon av olje, samt inntekter fra formuesplasseringer i fast eiendom og aksjemarkeder i Dubai og i utlandet. Oljen brukes som energikilde i transport, varmekraftverk, og til avsaltingsanlegg for sjøvann, med et stort slikt anlegg bl.a i oljebyen Ruwais, ved kysten vest i emiratet.
Det er internasjonale lufthavner i Abu Dhabi og Al Ain – Abu Dhabi internasjonale lufthavn og Al Ain internasjonale lufthavn. Motorvei nr 11 går fra Saudi-Arabia og Ruwais i vest, via Bani Yas, til Dubai i nord. Motorvei nr 22 går østover til Al Ain, og nr 33 går østover til Al Hiyar. 
De ledende havnene er Abu Dhabi (Port Zayed) og Ruwais. Det er ingen jernbane i landet.
Åmmeberg

Åmmeberg er et tettsted i Askersund kommune i Örebro län i landskapet Närke i Sverige. I 2010 hadde tettstedet 590 innbyggere.
Domna (Zabajkalskij kraj)

Domna er en landsby i Tsjitinskij rajon, Zabajkalskij kraj i Russland. Stedet ligger ved den vestre elvebredden til elven Ingoda, 32 kilometer fra Tsjita, er det administrative senteret i kommunen og huser 140. luftvernbrigade.